P6_TA(2004)0017

Maldiverne

Europa-Parlamentets beslutning om den politiske situation i Maldiverne

Europa-Parlamentet,

- der henviser til EU-undersøgelsesrejsen til Maldiverne efter indførelsen af undtagelsestilstand,

- der henviser til FN's konvention mod tortur og anden grusom, umenneskelig eller nedværdigende behandling eller straf, som Maldiverne undertegnede i maj 2004,

- der henviser til forretningsordenens artikel 115, stk. 5,

A. der henviser til, at indførelsen af undtagelsestilstand og de efterfølgende massearrestationer (af 194 mennesker, heriblandt 10 parlamentsmedlemmer) er en uforholdsmæssig reaktion fra myndighedernes side på en demonstration, der stort set forløb fredeligt,

B. der henviser til, at præsident Gayoom anvender fængsling som et middel til at undergrave det parlamentariske demokrati, og at han i øjeblikket tilbageholder lederne af Maldivernes Demokratiske Parti, heriblandt dr. Mohamed Munavvar, parlamentsmedlem (tidligere kammeradvokat), Ali Faiz, parlamentsmedlem, Ilyas Hussein, parlamentsmedlem, Ahmed Shafeeq, parlamentsmedlem, Ahmed Adil, parlamentsmedlem, dr. Hussein Rasheed Hassan, parlamentsmedlem (medlem af den nationale menneskerettighedskommission), Ibrahim Hussain Zaki (den bredt respekterede diplomat og tidligere generalsekretær for Den Sydasiatiske Sammenslutning for Regionalt Samarbejde (SAARC)), Ibrahim Ismail, parlamentsmedlem, Mohammed Naseem, parlamentsmedlem, Ahmed Athif, parlamentsmedlem, og Gasim Ibrahim, parlamentsmedlem (tidligere præsident for SAARC's handelskammer og proreformkandidat til formandsposten i det maldiviske parlament),

C. der henviser til, at følgende fremtrædende personligheder bliver tilbageholdt uden forbindelse til omverdenen og efter sigende har været underkastet tortur: Husnoo Alsnood (advokat og medlem af den nationale menneskerettighedskommission), Fathimeen Nisreen, Mohammed Niyaz, Ahmed Ibrahim Didi, Mohamed Zaki, Ibrahim Zaki, Maria Manike, Jennifer Latheef, Aminath Najeeb, Mohammed Naseem og Asad Whaeed,

D. der henviser til Kommissionens seneste landestrategipapir, som fastslår, at følgende problemer optræder i Maldiverne: "vilkårlig arrestation", "tilbageholdelse uden forbindelse til omverdenen" og "ingen uafhængig dommerstand", og konstaterer, at "de individuelle frihedsrettigheder er underlagt begrænsninger",

E. der henviser til, at protestaktionen gik ud på at kræve forfatningsmæssige reformer og frigivelse af politiske fanger,

F. der henviser til, at denne lille østat i Det Indiske Ocean i de seneste 26 år har været underlagt et hensynsløst totalitært regime,

G. der henviser til, at valgsystemet i Maldiverne er kendetegnet ved grundlæggende mangler, fordi landet har et etpartisystem, og at selve retsvæsenet også er partisk,

H. der henviser til, at reformprocessen i Maldiverne befinder sig i en kritisk fase,

I. der henviser til, at præsident Gayoom har foreslået en ændring af forfatningen, som ville begrænse hans beføjelser og tillade oprettelse af politiske partier i landet, men at regimets modstandere er særdeles skeptiske over for de foreslåede ændringer,

J. der henviser til, at den EU-delegation, der besøgte øerne, ikke fik adgang til at møde fængslede personer,

K. der henviser til, at Maldiverne undertegnede FN's konvention om barnets rettigheder den 13. marts 1991, men fortsat tilbageholder mindreårige i fængsel,

L. der henviser til, at Maldiverne på internationalt plan har givet tilsagn om at eliminere alle former for kønsdiskrimination ved at undertegne FN's konvention om afskaffelse af alle former for diskrimination imod kvinder (CEDAW) den 31. juli 1993,

M. der henviser til, at de maldiviske borgere under disse intimiderende omstændigheder ikke har ytringsfrihed, eftersom præsidenten kontrollerer medierne,

N. der henviser til, at Maldiverne har et særligt forhold til EU og nyder godt af udviklingsbistand,

O. der henviser til, at handelen med Maldiverne er vokset, således at EU's import fra Maldiverne nåede op på en værdi af 38 mio. EUR i 2002,

P. der henviser til, at Kommissionen har stillet et samarbejdsbudget på 2 mio. EUR til rådighed for Maldiverne,

Q. der henviser til, at Maldiverne hører til "De Mindst Udviklede Lande" (LDC-Gruppen) og i vid udstrækning er afhængig af omverdenen for at sikre udviklingen,

R. der henviser til, at EU ikke yder bistand til korrupte regimer, der tilsidesætter deres internationale forpligtelser, men at EU-bistanden er betinget af, at modtagerlandet udviser god regeringsførelse, respekterer retsstatsprincippet og menneskerettighederne og er indstillet på at gennemføre reformer,

S. der henviser til, at EU nøje vil følge udviklingen fremover i overensstemmelse med de menneskerettighedskrav, der er fastsat i Cotonou-aftalen og tilknyttede aftaler,

T. der henviser til, at præsident Gayoom tidligere med held har opbygget en blomstrende turistindustri, og at han samtidig også har opbygget, hvad der kun kan beskrives som en blomstrende familievirksomhed og et velfungerende politisk netværk overalt i landet,

U. der henviser til, at 106451 italienere, 77642 tyskere og 71440 briter — for ikke at nævne statsborgere fra andre medlemsstater — sidste år besøgte Maldiverne uden at være klar over, at de maldiviske myndigheder ikke respekterer de grundlæggende menneskerettigheder, og at de tilbageholder mange mennesker uden rettergang,

1. opfordrer præsident Gayoom til omgående at ophæve undtagelsestilstanden i Maldiverne, til at garantere landets borgere, at deres grundlæggende menneskerettigheder vil blive respekteret, og til at løslade de prodemokratiske reformtilhængere, som han lod arrestere den 14. august 2004;

2. opfordrer regeringen til at gå videre med en åben og gennemgribende reformproces, hvilket er det bedste middel til at sikre landets stabilitet;

3. håber, at den lovede demokratiseringsproces finder sted, og navnlig at der indføres politisk pluralisme og frihed for borgerne til at vælge landets ledere;

4. slår til lyd for, at der snarest muligt indgås en aftale med Den Internationale Røde Kors Komité (ICRC) om overvågning af fængsler;

5. opfordrer Kommissionen og medlemsstaterne til omgående at indstille enhver form for ikke-humanitær bistand til Maldiverne og til omgående at indføre et indrejseforbud for at forhindre regeringsmedlemmer og andre embedsmænd fra Maldiverne i at rejse ind i EU-medlemsstaterne;

6. opfordrer EU og medlemsstaternes regeringer til at undersøge, hvilke udenlandske bankforbindelser den maldiviske regering benytter sig af;

7. opfordrer EU til at udsende udførlige advarsler om, at Maldiverne ikke respekterer menneskerettighederne, til alle turister, der planlægger at besøge landet;

8. opfordrer Kommissionen til at iværksætte et officielt, langsigtet EU-uddannelsesprogram, hvor turister bliver orienteret om forskellige landes menneskerettighedspolitik, når de skal vælge rejsemål, og hvor de bliver advaret mod at rejse til lande, der ikke lever op til de internationalt fastsatte standarder;

9. anmoder den maldiviske regering om at give tilladelse til, at en EU-delegation får mulighed for at møde de aktivister, der har demonstreret til fordel for demokrati;

10. pålægger sin formand at sende denne beslutning til Rådet, Kommissionen, FN's generalsekretær, Commonwealth, USA's regering, Verdensturistorganisationen og alle turistrelaterede organer, IATA- og ATOL-godkendte rejsearrangører og -luftfartsselskaber, Indiens regering og regeringerne i SAARC-landene.

--------------------------------------------------